አዲስ አበባ እና ዋሽንግተን ዲሲ የእህታማሞች ከተማ ስምምነትን ተፈራረሙ
 አዲስ አበባና ዋሽንግተን ዲሲ የእህታማሞች ከተማ ስምምነት መፈራረማቸው የከተሞቹ ግንኙነት ለማጠናከር እንደሚረዳ የአዲስ አበባ ከተማ ከንቲባ ድሪባ ኩማ ገለፁ፡፡ አዲስ አበባ እና ዋሽንግተን ዲሲ የእህታማሞች ከተማ ስምምነትን ተፈራርመዋል፡፡በስምምነት ስነ-ስርዓቱ ላይ የተገኙት የአዲስ አበባ ከንቲባ አቶ ድሪባ ኩማ እንዳሉት ስምምነቱ የከተሞቹ የባህልና የኢኮኖሚ ልውውጥ በማጠናከር ግንኙነታቸውን እንዲጎለብት ከፍተኛ ፋይዳ ይኖረዋል፡፡ከንቲባው በሁለቱ ከተሞች መሀል የተፈረመው ስምምነትም በኢትዮጵያና በአሜሪካ መካከል ጠንካራና ታሪካዊ ግንኙነት እንዲፈጠር ይረዳልም ብለዋል፡፡የዋሽንግተን ዲሲ ከንቲባ ቪንሰንት ግሬይ በበኩላቸው ስምምነቱ በሁለቱ ሀገራት መሀከል ያለውን የህዝብ ለህዝብ ግንኙነት እንዲጠናከር እንደሚረዳ ተናግረዋል፡፡ከንቲባ ቪንሰንት ግሬይ የኢትዮጵያ ተከታታይና ጠንካራ የኢኮኖሚ እድገት ለስምምነቱ እውን መሆን አይነተኛ ምክንያት እንደሆነም ጠቁመዋል፡፡ በስነ-ስርዓቱ ላይ አምባሳደር ግርማ ብሩን ጭምሮ ሌሎች ልዩ መልክተኞች፣ አምባሳደሮች፣ የሁለቱ ከተሞች ምክር ቤት ባለስልጣናትና በዋሽንግተን ዲሲ የሚኖሩ የኢትዮጵያ የዲያስፖራ ማህበረሰቦች መታደማቸውን የኢሬቴድ ዘገባ ያስረዳል፡፡